**Obrazloženje**

**Nacrta prijedloga Godišnjeg provedbenog plana unapređenja zaštite od požara za područje grada Rijeke u 2024. godini:**

Zakonom o zaštiti od požara ("Narodne novine" broj 92/10 i 114/22; u daljnjem tekstu: Zakon) utvrđeno je da su jedinice lokalne samouprave dužne provoditi mjere zaštite od požara utvrđene tim zakonom, kao i odredbama podzakonskih propisa, planovima i procjenama ugroženosti od požara, odlukama jedinica lokalne samouprave i drugim općim aktima iz područja zaštite od požara.

Odredbom članka 13. stavka 1. Zakona, jedinice lokalne samouprave donose plan zaštite od požara za svoje područje na temelju procjene ugroženosti od požara, po prethodno pribavljenom mišljenju nadležne policijske uprave. Procjena ugroženosti i plan zaštite od požara županije temelje se na procjenama ugroženosti i planovima zaštite od požara gradova i općina na podruju županije. Plan zaštite od požara za područje grada Rijeke je u postupku donošenja (izrađen je Nacrt prijedloga Plana zaštite od požara za područje grada Rijeke).

Nadalje, odredbom članka 13. stavka 4. Zakona jedinice lokalne i područne (regionalne) samouprave na temelju procjene ugroženosti od požara donose godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju godišnjeg provedbenog plana unapređenja zaštite od požara županije na čijem prostoru se nalaze. Godišnji provedbeni plan unapređenja zaštite od požara županije donosi se uz sudjelovanje nadležne policijske uprave i vatrogasne zajednice županije.

Procjena ugroženosti od požara i tehnoloških eksplozija grada Rijeke usvojena je 2022. godine (temeljem suglasnosti Ministarstva unutarnjih poslova, Ravnateljstva civilne zaštite, Područnog ureda civilne zaštite Rijeka od 23. lipnja 2022.). U ožujku 2024. godine Županijska skupština Primorsko-goranske županije je donijela je Godišnji provedbeni plan unapređenja zaštite od požara za područje Primorsko-goranske županije u 2024. godini („Službene novine Primorsko-goranske županije broj 14/24).

Nadalje, kako su u tom smislu ispunjeni preduvjeti za izradu godišnjeg provedbenog plana unapređenja zaštite od požara za područje grada Rijeke, Grad Rijeka je izradio Nacrt prijedloga Godišnjeg plana unapređenja zaštite od požara za područje grada Rijeke u 2024. godini. Godišnji provedbeni plan unapređenja zaštite od požara za područje grada Rijeke razrađuje organizacijske, tehničke i urbanističke mjere, u cilju unapređenja zaštite od požara na području grada Rijeke u 2024. godini.

Člankom 13. stavkom 9. navedenog Zakona propisano da će jedinice lokalne i područne (regionalne) samouprave u donošenju godišnjeg provedbenog plana unapređenja zaštite od požara za svoje područje osigurati sudjelovanje javnosti, te je Nacrt prijedloga Godišnjeg provedbenog plana unapređenja zaštite od požara za područje grada Rijeke u 2024. godini uvršten u Plan savjetovanja sa zainteresiranom javnošću u 2024. godini.

Također, temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana.

Obzirom na gore navedeno, te sukladno Planu savjetovanja s javnošću u 2024. godini, nacrt Godišnjeg provedbenog plana unapređenja zaštite od požara za područje grada Rijeke u 2024. godini objavit će se na web stranici Grada Rijeke [www.rijeka.hr](http://www.rijeka.hr), radi provedbe savjetovanja sa zainteresiranom javnošću u trajanju od 30 dana. Svrha savjetovanja je dobivanje povratnih informacija od zainteresirane javnosti u svezi predloženog Godišnjeg provedbenog plana unapređenja zaštite od požara za područje grada Rijeke u 2024. godini.